Zagreb, 18. ožujka 2016.g.

Povjerenstvo za odlučivanje o sukobu interesa (u daljnjem tekstu: Povjerenstvo) na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Mire Bulja, zastupnika u Hrvatskom saboru, za davanjem mišljenja Povjerenstva**,na 132. sjednici održanoj 18. ožujka 2016.g. daje sljedeće

**MIŠLJENJE**

**Dužnosnik Miro Bulj, zastupnik u Hrvatskom saboru, koji povodom obnašanja navedene dužnosti te istodobnog obnašanja dužnosti člana Gradskog vijeća Grada Sinja na temelju odredbi Zakona o financiranju političkih aktivnosti i izborne promidžbe ostvaruje pravo na uplatu sredstava iz državnog proračuna odnosno proračuna Grada Sinja na posebno otvoreni račun dužnosnika, u izvješćima o imovinskom stanju dužnosnika koje podnosi Povjerenstvu nije dužan navesti podatke o navedenim sredstvima uplaćenima iz proračuna.**

Obrazloženje

U knjigama ulazne pošte zaprimljen je zahtjev za davanjem mišljenja dužnosnika Mire Bulja, zastupnika u Hrvatskom saboru pod poslovnim brojem: 711-U-1848-M-79/16-01-1 dana 7. ožujka 2016.g., povodom kojeg se vodi predmet broj M-79/16. Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu odredbi navedenog Zakona, stoga je Miro Bulj povodom obnašanja dužnosti zastupnika u Hrvatskom saboru obvezan postupati sukladno odredbama ZSSI-a. Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva. Dužnosnik navodi da kao nezavisni zastupnik izabran sa liste nezavisnih kandidata prima naknadu za politički rad te od Povjerenstva traži mišljenje je li dužan u izvješću o imovinskom stanju dužnosnika navesti podatke o primitku navedene naknade.

U Izvješću o imovinskom stanju dužnosnika kojeg je dužnosnik podnio Povjerenstvu povodom početka obnašanja dužnosti zastupnika u Hrvatskom saboru dužnosnik je u dijelu Izvješća gdje se navode podaci o poslovima koje je obavljao u razdoblju od 12 mjeseci prije stupanja na dužnost naveo da volonterski obnaša dužnost člana Gradskog vijeća Grada Sinja.

Na službenoj internetskoj stranici Grada Sinja [www.sinj.hr](http://www.sinj.hr) nalazi se Popis članova Gradskog vijeća Grada Sinja koji ima dvadeset i jednog člana te se pod brojem 18. navodi ime Mire Bulja, izabranog s nezavisne liste Mire Bulja.

Člankom 8. stavkom 1. ZSSI-a propisano je da su dužnosnici obvezni u roku od 30 dana od dana stupanja na dužnost podnijeti izvješće Povjerenstvu s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Zakonom o financiranju političkih aktivnosti i izborne promidžbe („Narodne novine“ broj 24/11., 61/11., 27/13., 48/13. i 2/14.) uređuje se način financiranja političkih stranaka, nezavisnih zastupnika, članova predstavničkih tijela jedinica lokalne i područne (regionalne) samouprave (u daljnjem tekstu: JLP(R)S) izabranih s liste grupe birača, nezavisnih lista, odnosno lista grupe birača i kandidata, stjecanje i trošenje sredstava te nadzor i revizija. Člankom 3. stavkom 1. navedenog Zakona propisano je da se **sredstva za redovito godišnje financiranje** političkih stranaka i **nezavisnih zastupnika osiguravaju u državnom proračunu Republike Hrvatske**, u iznosu od 0,05% ostvarenih rashoda poslovanja iz prethodno objavljenog godišnjeg izvještaja o izvršenju proračuna, a stavkom 2. je propisano da je **sredstva za redovito godišnje financiranje** političkih stranaka i **članova predstavničkih tijela JLP(R)S izabranih s liste grupe birača** **dužna osigurati** **jedinica JLP(R)S**, u iznosu koji se određuje u proračunu jedinice za svaku godinu za koju se proračun donosi.

Prema članku 4. stavku 1. istog Zakona **pravo na redovito godišnje financiranje iz sredstava državnog proračuna imaju** političke stranke koje imaju zastupnika u Hrvatskom saboru **i nezavisni zastupnici koji su izabrani s nezavisnih lista**, a prema stavku 2. pravo na redovito godišnje financiranje iz **sredstava proračuna jedinice JLP(R)S** **imaju** političke stranke koje imaju člana u predstavničkom tijelu jedinice JLP(R)S-a **i članovi predstavničkih tijela** **izabrani s liste grupe birača.** Člankom 5. stavkom 4. navedenog Zakona propisano je da **ukoliko** **nezavisni zastupnik u Hrvatskom saboru izabran s nezavisne liste, odnosno član predstavničkog tijela JLP(R)S-a izabran s liste grupe birača,** nakon konstituiranja Hrvatskoga sabora, odnosno predstavničkog tijela JLP(R)S-a, **postane član političke stranke** koja participira u Hrvatskom saboru, odnosno u predstavničkom tijelu JLP(R)S-a, **sredstva za redovito godišnje financiranje ostaju tom zastupniku, odnosno članu predstavničkog tijela JLP(R)S–a izabranom s liste grupe birača**, te se na istog i nadalje primjenjuju sve odredbe toga Zakona koje se odnose na nezavisne zastupnike, odnosno članove predstavničkih tijela JLP(R)S-a izabrane s liste grupe birača.

Člankom 7. stavcima 1. i 2. istog Zakona propisano je da odluku o raspoređivanju sredstava iz državnog proračuna donosi Odbor za Ustav, Poslovnik i politički sustav Hrvatskoga sabora odnosno odluku o raspoređivanju sredstava iz proračuna JLP(R)S- donosi predstavničko tijelo JLP(R)S-a. Raspoređena sredstva doznačuju se na središnji račun političke stranke, odnosno **na poseban račun nezavisnog zastupnika**, tromjesečno u jednakim iznosima. Stavkom 3. istog članka propisano je da su nezavisni zastupnici i članovi predstavničkog tijela JLP(R)S–a izabrani s liste grupe birača dužni otvoriti poseban račun za redovito financiranje svoje djelatnosti, najkasnije u roku od 15 dana od početka mandata.

Nadalje, prema odredbi članka 7. stavka 6. istog Zakona **poseban račun je račun građana** za posebne namjene (za redovito financiranje nezavisnih zastupnika, odnosno članova predstavničkih tijela jedinica lokalne i područne (regionalne) samouprave izabranih s liste grupe birača) u izabranoj banci, koji se otvara na način i u postupku prema općim pravilima bankarskog poslovanja, a na koji se mogu **primati isključivo uplate donacija** **za potporu političkog djelovanja** tijekom godine (osim donacija za financiranje izborne promidžbe) i **uplate sredstava iz proračuna za redovito godišnje financiranje** te se na taj račun **ne smiju ujedno primati i druge uplate koje vlasnik računa ostvaruje po drugim osnovama** (npr. primici od samostalne djelatnosti ili nesamostalnog rada i dr.), a **sredstva** s tog računa mogu **se koristiti isključivo u skladu s financijskim planom i programom rada** te se ne mogu koristiti za otplatu osobnih dugovanja ili u druge privatne svrhe nezavisnog zastupnika, odnosno člana predstavničkog tijela jedinice lokalne i područne (regionalne) samouprave izabranog s liste grupe birača.

Sukladno članku 8. stavcima 1. i 2. navedenog Zakona nezavisni zastupnici i članovi predstavničkih tijela JLP(R)S–a izabrani s liste grupe birača koji nakon isteka mandata nisu ponovno izabrani za zastupnika u Hrvatskom saboru, odnosno za člana predstavničkog tijela JLP(R)S–a dužni su u Zakonom propisanom roku vratiti neutrošena financijska sredstva dobivena iz državnog proračuna, odnosno proračuna JLP(R)S–a te novčani iznos tržišne protuvrijednosti imovine nabavljene sredstvima dobivenim iz državnog proračuna, odnosno proračuna jedinice JLP(R)S–a za redovito godišnje financiranje njihove djelatnosti.

Na temelju članka 7. Zakona o financiranju političkih aktivnosti i izborne promidžbe Odbor za Ustav, Poslovnik i politički sustav Hrvatskoga sabora je na sjednici održanoj 26. siječnja 2016.g. donio Odluku o privremenom raspoređivanju sredstava za rad političkih stranaka i nezavisnih zastupnika kojom se osigurava dio sredstava za rad političkih stranaka u razdoblju od 1. siječnja do 31. ožujka 2016. g., u iznosu od 13.750.000,00 kuna. Točkom I. pod točkom 2. iste Odluke propisano je da **sredstva pripadaju** političkim strankama koje imaju zastupnika u Hrvatskom saboru i **nezavisnim zastupnicima**, a pod točkom II. propisano je da se sredstva **raspoređuju na način da se utvrdi jednak iznos sredstava za svakog zastupnika u Hrvatskom saboru** tako da pojedinoj političkoj stranci pripadaju sredstva razmjerno broju njenih zastupnika i nezavisnim zastupnicima u trenutku konstituiranja Hrvatskoga sabora.

Prema točki III. navedene Odluke **raspoređena** **sredstva doznačuju se na središnji račun političkih stranaka, odnosno na posebni račun nezavisnih zastupnika.**

Na temelju navedenih odredbi Zakona o financiranju političkih aktivnosti i izborne promidžbe nezavisni zastupnici u Hrvatskom saboru te članovi predstavničkih tijela JLP(R)S izabrani s liste grupe birača ostvaruju pravo na redovito godišnje financiranje aktivnosti povodom obnašanja navedenih dužnosti iz sredstava državnog proračuna te sredstava proračuna JLP(R)S-a te se u tu svrhu dužni otvoriti poseban račun na koji mogu primati donacije i na koji se uplaćuju sredstva iz državnog odnosno proračuna JLP(R)S-a. Uplaćena sredstva iz proračuna zastupnici i članovi predstavničkog tijela JLP(R)S-a koriste isključivo za redovito godišnje financiranje dužnosti zastupnika u Hrvatskom saboru ili člana predstavničkog tijela JLP(R)S-a sukladno donesenom financijskom planu i programu rada i ne mogu se koristiti izvan troškova predviđenih i planiranih u financijskom planu i programu rada za bilo koju privatnu svrhu dužnosnika koja nije povezana s obnašanjem dužnosti. Prestankom obnašanja dužnosti nezavisnog zastupnika ili člana predstavničkog tijela JLP(R)S-a dužni su sva neutrošena sredstva vratiti u državni proračun odnosno proračun JLP(R)S-a kao i uplatiti novčani iznos koji se određuje prema vrijednosti imovine koja potječe iz dobivenih sredstavaproračuna.

Obzirom da su sredstva uplaćena iz državnog proračuna odnosno proračuna JLP(R)S odvojena u pogledu upravljanja od sredstava koje dužnosnik ostvaruje od obnašanja dužnosti (plaća dužnosnika ili naknada plaće) te drugih sredstava koji predstavljaju prihode dužnosnike koji čine njegovu imovinu, Povjerenstvo utvrđuje da se **ne radi** o primicima iz članka 8. stavaka 7. i 8. ZSSI-a za koje je propisano da su ih dužnosnici dužni navesti u izvješću o imovinskom stanju.

Slijedom navedenoga, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Dalija Orešković, dipl. iur.

**Dostaviti:**

1. Dužnosnik Miro Bulj, elektronička dostava
2. Objava na internetskoj stranici Povjerenstva
3. Pismohrana